Spanien vil have den catalanske separatistleder Carles Puigdemont anholdt, hvis han rejser til Danmark. Det oplyser anklagemyndigheden ifølge nyhedsbureauet AFP.

Puigdemont skal efter planen deltage i et debatarrangement på Københavns Universitet mandag og til møde med folketingspolitikere tirsdag.

Værten for mandagens arrangement, institutleder Mikkel Vedby Rasmussen, oplyser søndag eftermiddag i en sms, at han ikke har hørt, om der skulle være ændret i Puigdemonts rejseplaner.

Der er i øjeblikket en spansk arrestordre på den catalanske separatistleder, som har befundet sig i eksil i Bruxelles siden oktober.

Det betyder, at han vil blive anholdt, hvis han vender hjem.

Men den europæiske arrestordre, der en kort overgang var på Puigdemont, blev i begyndelsen af december ophævet igen.

Det var højesteretsdommer Pablo Llarena, som traf beslutningen. Han begrundede den blandt andet med, at arrestordren ville komplicere den overordnede efterforskning af de regionale ledere.

Den spanske anklagemyndighed siger søndag, at hvis Puigdemont rejser til København, vil den bede en højesteretsdommer udstede en arrestordre og anmode Danmark om at udlevere ham.

Det skal i så fald gå rekordstærkt med at udskrive arrestordren, skriver AFP.

Puigdemont stod som catalansk selvstyrepræsident i spidsen for en omstridt afstemning om uafhængighed fra Spanien. Inden da havde forfatningsdomstolen erklæret afstemningen ulovlig.

Den fandt sted 1. oktober.

Under halvdelen af de catalanske vælgere deltog. Af dem stemte ni ud af ti for løsrivelse.

En lille måned senere erklærede et lille flertal af parlamentet i den spanske region Catalonien for selvstændig.

Samme dag opløste centralregeringen i Madrid det regionale parlament, fyrede den lokale regering, udskrev nyvalg og overtog styringen af regionen.

Oven på valget til parlamentet i Catalonien blev partiet Ciudadanos, som vil blive i Spanien, størst.

Men det var de partier, der er tilhængere af løsrivelse, som sammen sikrede sig flertallet.

Dermed er situationen i den rige region fortsat usikker.

Mandag skal Puigdemont pege på, hvilken kandidat han peger på som ny leder af Catalonien.

Puigdemont og dennes støtter hævder, at han selv kan lede Catalonien fra sit eksil.

Men det modsætter den spanske centralregering og premierminister Mariano Rajoy sig på det kraftigste.

Hvis parlamentet forsøger at få Puigdemont valgt som selvstyrepræsident igen, vil Madrid opretholde direkte styre over regionen.

Hvis ikke en ny catalansk regering er dannet inden april, vil der blive udskrevet valg i regionen igen.

/ritzau/